作者：无名氏
词牌/韵律：沁园春

paragraphs: 冰壑平生，如伯伦狂，似希乐豪。
喜观书不用、菊茶明眼，登山不倩、藜杖扶腰。
豆粥萍齑，脍羹鳞脯，湖海人常折简招。
谁云老，有满怀风月，藏在诗瓢。
凌晨向鹄冲霄。
道昴宿于今又应萧。
记垂弧令节，恰当后日，下元好景，正属前朝。
冷胆如天，刚肠如剑，须把千杯寿酒浇。
那堪更，是梅花时月，烂熳溪桥。